AFRIKAANSE OPSOMMING: In hierdie studie word ondersoek ingestel na wat verantwoordelike mediadekking met betrekking tot MIVNigs sou beteken met spesifieke verwysings na enkele uitgawes van Die Burger en The Star. Onafhanklik van die groeiende epidemie in Suid-Afrika kies die meeste publikasies om MIVNigs nuusdekking steeds soos enige ander nuus te hanteer. Dit beteken dat joernaliste die oogmerk van objektiwiteit nastreef en dus as onbetrokke waarnemers die gebeure van die dag aan die publiek weergee. Hierdie studie beklemtoon die omvang van die MIVNigs krisis en die beperkte sukses van voorkomingsinisiatiewe in Suid-Afrika wat gevolglik ook die media noodsaak om konvensionele joernalistiek praktyke in heroënskou te neem. Indien 'n mens 'n verandering in die verspreiding en impak van MIVNigs op die Suid-Afrikaanse samelewing wil sien, is dit veral nodig om ook die media in die stryd teen MIVNigs te betrek. Die media is 'n invloedryke instelling en die grootste deel van die publiek se inligting - ook oor MIVNigs - word op die inhoud van dagblaaie gebaseer. Dit beklemtoon die verantwoordelikheid wat op die media rus om verantwoordelike en etiese nuusdekking aan die kwessie te gee. Vir die media om optimaal tot die stryd teen MIVNigs by te dra, is dit egter nodig dat die media self betrokke raak en proaktiewe nuusdekking sal nastreef. Met 'n meer betrokke media word nie noodwendig aktivisme bedoel nie, maar dit vra eerder dat die media 'n paar tree nader aan MIVNigs sal gee sodat die epidemie in sy totaliteit beter verstaan kan word. Met so 'n benadering kan die media bydrae tot die vestiging van 'n ingeligte, bemagtige en betrokke gemeenskap wat self ook eienaarskap van MIVNigs begin neem.